钦定古今图书集成/理学汇编/文学典/第156卷 > 《徐师曾文体明辩》 > 《上严东川寄剑门铭启》柳宗元
## 钦定古今图书集成/理学汇编/文学典/第156卷 > 《徐师曾文体明辩》 > 《上严东川寄剑门铭启》柳宗元

宗元，伏惟仆射以仁厚蓄生人，以勇义平国难，而剑
门用兵之事，最为天下倡首，取其险固，为我要冲，王
师得以由其门而入，仿佯布濩，遂无留滞，是阁下之
勋力，宜著于万祀而不已也。宗元负罪俟命，晷刻观
望，道里深远，不得悉闻当时之威声。然而窃以累受
顾念，踊跃盛德，惟恐没身炎瘴，卒无以少报于阁下。
是以昼夜汹汹，不克自宁。今身虽败弃，庶几其文犹
或传于世，又焉知非因阁下之功烈，所以为不朽之
一端也？敢默默而已乎？谨撰《剑门铭》一首，惶恐上献，
诚无以称宏大之略，亦足以发平生之心，不胜惭惧
战越之至！